
Napirend:

1. Széchenyi Emlékév aktuális kérdéseinek átbeszélése

    Meghívott: Anday Marietta szervező

    Előterjesztő: Ivánkovics Ottó polgármester

2. Szent Imre utcai csapadékvíz-elvezetés, aszfaltozás munkálatainak és aktuális

     kérdéseinek átbeszélése

     Előterjesztő: Ivánkovics Ottó polgármester

Ivánkovics Ottó: Tisztelt Képviselő-testület, Tisztelt meghívott vendégeink, kedves érdeklődők! A mai rendkívüli testületi ülésünket megnyitom. Megállapítom, hogy 7 fővel határozatképesek vagyunk. Fekete Árpád jelezte, hogy betegség miatt nem tud jönni, Ragats Péter képviselő úr pedig elfoglaltság miatt nem tud részt venni, Füzi Ernő képviselő úrról nincs információm. Eredetileg két napirendi pontunk van. Széchenyi Emlékév aktuális kérdéseinek átbeszélése és a Szent Imre utcai csapadékvíz-elvezetés, aszfaltozás munkálatainak és aktuális  kérdéseinek átbeszélése. Továbbá beszélnünk kellene az 1. napirendi ponthoz kapcsolódóan egy falurendezvényre benyújtható pályázatról, a játszótér kérdéskörében szintén egy pályázatról, a Nívódíj 2010-es pályázat kiírásra vonatkozóan, a Dirty Dance Táncegyesület kérelme, jegyző asszony a cafeteriával kapcsolatos kérdéskört szeretné még a napirendi pontok között tárgyalni, továbbá e-mailben került kiküldésre, mivel elfogytak a nagycenki prospektusaink, leporellóink, ezért ezeknek az újbóli megrendeléséről is dönteni kellene a mai napon. Az EU kartától érkezett levél, szeretném, ha erről is tudnánk ma beszélni. Tehát az első két napirendi ponthoz még két külön napirendi ponttal (Dirty Dance, cafeteria) 4 napirendi pont lenne, és az egyebekben a többi. Van-e javaslat, kiegészítés? Nincs. Aki elfogadja a napirendi pontokat, kérem kézfeltartással jelezze. 

Döntéshozatal: 7 igen szavazattal, ellenszavazat és tartózkodás nélkül

1. Széchenyi Emlékév aktuális kérdéseinek átbeszélése

 Ivánkovics Ottó: Engedjék meg, hogy bemutassam Anday Mariettát, aki grandiózus tervekkel fog bennünket megismertetni az idei Széchenyi Emlékévhez szervesen kapcsolódó programjavaslataival. A kérdéskörhöz szeretettel köszöntöm Halasi Endre urat és Thomka Iván urat, akik a május 16-i Széchenyi Nemzeti vágta előselejtező nagycenki helyszínére vonatkozóan tudnak szakmai kérdésekkel foglalkozni. 

Ivánkovics Ottó polgármester bemutatta a képviselő urakat a meghívott vendégeknek. 

Ivánkovics Ottó: Átadnám a szót Anday Mariettának, aki számítógép és projektor segítségével szeretné bemutatni elképzeléseit. 

Anday Marietta: Tudom, hogy nem szokványos, én kértem ezt a lehetőséget, hogy eljöhessek erre a testületi ülésre. Ha Nagycenken szeretnének valami nagyon érdemleges dolgot csinálni ebben az évben, mint jubileumi évben, akkor igen is összefogásra van szükségünk. Szeretném leszögezni, hogy a megbízatásom a Soproni Múzeum Alapítvány részéről van, velük összefogva, természetesen a Széchenyi Kastélymúzeummal csináljuk meg ezeket a rendezvénysorozatokat. Pénzünk nincs, alapítványról van szó, a Soproni Múzeum Alapítvány. Kevés pénzösszeg áll rendelkezésünkre. Ennek ellenére megpróbálunk egy értékes programot csinálni. Ami miatt megkaptam ezt a rendezvénysorozatot, az a következő volt: azt a javaslatot tettem a múzeumigazgatóságnak, hogy Budapesten mindig nagy emlékbeszéd hangzik el, konferenciát tartanak, megemlítik Nagycenk nevét, és ennyi volt. Ez ne így történjen, hanem Nagycenkről a régióból induljon ki egy rendezvénysorozat, ami országos lesz. Széchenyi is innen indult el, ide jött vissza. Egy rajzverseny már folyamatban van, ennek az értékelése április 7-8-án lesz. 

Március 12-én lesz egy sajtótájékoztató, itt a nagycenki kastélyban, ahol bemutatjuk ezt a rendezvénysorozatot. Március 14-én Környei Attilára emlékezünk, akinek az érdemeit Önök előtt nem kell latolgatni. Mindenki tudja mennyit tett a kastélygyűjtemény érdekében. 

Április 14-15-én Rubovszky Andrásnak és a Széchenyi Körnek, Széchenyi Társaság rendezvényét szintén a rendezvényeink közé soroljuk, mint ahogy ők is a mi rendezvénysorozatunkat. Természetesen a legfontosabb a halála évforduló. 

Utána az első rendezvényünk május 15-16-án lesz, amelyen a Nemzeti Vágta egyik előfutama lesz. Ennek a szakmai része Thomka úr és Halasi úr kezében van. ennek a rendezvénynek egész sor párhuzamos rendezvénysorozata lesz, amelyre majd visszatérek. A rendezvény díszvendége Catherine Deneuve, aki a Nemzeti Vágtának is a díszvendége. Én a művésznővel már nagyon régóta dolgozom. 

Kiemelt programként május 29-30-án egy Széchenyi fórumot tervezünk, az est fővédnöke Demján úr, aki szeretne egy olyan vállalkozói fórumot teremteni itt a Széchenyi kastélyban, itt azok a magyar vállalkozók találkoznának, akik megállták a helyüket akkor is, ha krízis van, nem mentek el máshová. Azok a vállalkozók, akik a régió kiemelt vállalkozói. 

Augusztus 7-én lenne egy Fertő-tó átúszás, ami a Széchenyi jubileum jegyében történne, Fertőrákosról indulna. 

Augusztus 18-án egy vándorkiállítás lesz Sopronban, amelyet a Soproni Múzeum szervez, a vándorkiállítás szeptember 30-a után körbemegy egész Magyarországon. Ez a kiállítás szintén Széchenyi emlékének van szentelve. 

A születéshez legközelebb álló dátumot választottuk arra, hogy ünnepelni tudjuk a születési idejét. Ez szeptember 21-én lenne, de mi a rendezvényünket szeptember 17-18-ára tettük. A dupla rendezvény, ami tulajdonképpen a legkiemelkedőbb pontja a rendezvénysorozatnak, a Széchenyi család részéről a fővédnök Széchenyi Alexandra grófnő lesz. A rendezvény fővédnöke még hazánk magas rangú állami képviselője lesz, amit még nem tudunk beírni, mert nem tudjuk, hogy alakulnak a választások. Más politikai személyiségek is jelen lesznek, mint pl. a Megyei Önkormányzat elnöke, Dr. Szakács Imre és Firtl Mátyás. 

Az emlékünnepség ezen a napon a következőképpen alakul:

Szeptember 17.

Széchenyi Alexandra grófnő megnyitja a kastélyban lévő rendezvényeket, ekkor történik az ún. „Széchenyi láng”-nak a meggyújtása. 

A Széchenyi szobornál találkoznak a rendezvény fővédnökei, hazánk magas rangú képviselői. A Széchenyi szobornál huszártisztelgés lenne zászló meghajlással. Megemlékező szónoklatot tartana a köztársasági elnök, a miniszterelnök, megyés püspök úr, a megyei közgyűlés elnöke. Koszorút alkotnak és verset mondanak a legjobb diákok kitüntetésként a Széchenyi István Általános Iskolából és a soproni Széchenyi Gimnáziumból. A megemlékezésen szerepelni fog Eperjes Károly, szintén egy verssel. 

Befejezésül, mivel én állítottam össze a programot, kérem szépen szóljanak hozzá, mit gondolnak, és esetleg milyen javítást lehet még eszközölni rajta. Úgy gondoltam, hogy befejezésül ne a szokásos módon énekeljük el a Himnuszt, hanem egy hegedűművész játssza el. Ez legyen a tiszteletünk. 

Utána 11 órakor emlékmise lenne, ez a feladat Henczel Szabolcs tisztelendő úrra vár, és szeretnénk, ha a megyés püspök úr is részt venne a szentmisén, illetve celebrálná. 

Az emlékmise után 12 óra 30 perckor díszebéd lenne a kastélyszállóban, ezen a címen, hogy Széchenyi kedvencei. Meghívott vendégek főleg olyan támogatók és adakozók, akik valamely módon segítették ennek a rendezvénynek a létrejöttét. 

16 órakor huszárfelvonulás lenne, ekkor már a Kastély parkban, a belső udvarban. Itt Széchenyi otthonában mondana a család részéről megnyitó beszédet Széchenyi Alexandra. Utána a kastély udvarán felállított pódiumon palotás tánc lenne, 14 táncossal. 

A palotás után A hídember c. filmből lesznek bemutatva részletek. 

Ezután pódiumbeszélgetésen vesz részt Tóth Imre a Soproni Múzeum részéről, természetesen Eperjes Károly és Bereményi Géza. Bereményi Géza hoz egy nagyon érdekes kiállítást, ami a film felvételei alatt, illetve munkálatai közben készített fotókból áll. Ilyen nagynevű Széchenyi kutató, mint Csorba László, Gerő András, Gergely Sándor vesznek részt. Eközben a parkban korhoz illő zene szól kihangosítva, nem zavaróan. 

19 óra 30 perckor egy koncertre kerül sor, amely Kocsis Zoltán koncertje lenne, a kastély nagytermében. Ezt a koncertet kivetítenék a kastély előtti nagy térre. Kocsis Zoltán egy nagyon jó javaslattal állt elő, azt mondta, hogy nem koncertet szeretne csinálni, hanem ilyen rendezvényre egy ilyen fontos jubileumra ő egy művet fog komponálni, és itt lesz az ősbemutató, ezen az estén. Ezzel az első nap befejeződött. 

Szeptember 18. 

Lovasbemutató délelőtt. Természetesen nézőkkel. Körülötte rendezvények, ételbemutató. Ezek párhuzamos programok. 

16 órakor nemzetközi zongora-maraton lesz a kastély 4 termében. Ez olyan rendezvény, amely ettől fogva akár minden évben megrendezhető. 

20 órakor rendezvényzáró bál lenne a Kastélyszálló összes termében, a bál háziasszonya Zséda. 

A „Széchenyi láng” éjfélkor, a bál bezárásakor lesz eloltva, a mindenkori nagycenki polgármester által. 

A bál lezárása tűzijátékkal fejeződik be. 

Ez lenne a programsorozat. 

Visszatérnék a Nemzeti Vágtára, és a mellék programokra. 

Párhuzamos programok: 

- gyerekprogramok – foglalkoztató programok, szórakoztató programok, fogyatékkal élőknek programok, 

- felnőtteknek való programok, gasztronómia, zene, tánc. 

Szeretném megkérdezni a Képviselő urakat, nem lenne-e szerencsés a Nemzeti vágtának a nagycenki fővédnökség?

A programokkal kapcsolatban nagyon sok mindent saját erőből meg lehet csinálni egy kis hozzájárulással. Ehhez szeretném a segítségüket kérni. 

A Nagycenki Széchenyi vágta egyszerre jelent kulturális seregszemlét, turisztikai eseményt és gasztronómiai fesztivált. A Nagycenki Széchenyi Vágta részese a Nemzeti Vágtának, mely az ország lakosainak a legnagyobb találkozója. Ingyenes esemény, mindenki számára elérhető szórakozás, ünnep. Közösségeket összekovácsoló, történelmi alapokat felelevenítő, nemzeti identitástudatot erősítő esemény. 

 Bugledich Attila: Egy-két technikai jellegű kérdést szeretnék feltenni. Nagycenk nevezett a Nemzeti vágta idei futamára? 

Anday Marietta: Nem. 

Bugledich Attila: Ha jól tudom a nevezési díj több millió Ft. Ki állná? Másik kérdésem, ennek a rendezvénynek a központja a pálya, ami szintén több millió Ft-ot igényel, hogy olyan állapotba kerüljön, hogy itt egy ilyen nívójú rendezvény megtartásra kerülhessen. Maga a rendezvény is több millió Ft-ba kerül. Feltételezem, hogy ennek meg van az anyagi háttere. 

Anday Marietta: Igen jogos a kérdés, nincs meg az anyagi háttere, mint benevezési összeg, de ezt meg fogjuk oldani anélkül, hogy ebbe az önkormányzatnak egy fillért sem kell befizetni. Ez 2 millió Ft. 

Bugledich Attila: Azt hiszem nagyobb tétel a pályának a rendbe rakása. 

Anday Marietta: Itt arról van szó, hogy ezt a pályát rendbe tegyük, a pavilonon nincs különösebb javítani való, csak le kell festeni. A lelátó teteje szorul javításra, ami 450 ezer Ft-ba kerül. Azt kellene valami módon kompenzálni, hogy a fa ára és a munkabér fedezve legyen. Egy soproni vállalkozó már jelezte, hogy ad rá pénzt. A Tanulmányi Erdőgazdaság is segít ebben. Úgy gondolom, Nagycenkek fontos lenne, hogy arculata legyen. 

Bugledich Attila: Azért kérdeztem, mert úgy gondolom, egy program akkor tény, ha annak az anyagi erőforrásai rendelkezésre állnak. Erre szűk 3 hónap áll rendelkezésre. Amennyi programot el tetszett mondani, az rengeteg szervezést igényel, és nem egy embert. 

Anday Marietta: Ezek a programok már le vannak szervezve. 

Thomka Iván: A Nemzeti vágta nem itt lesz, hanem a Hősök terén, Nagycenken csak az előfutam lesz. A valós probléma, amit a képviselő úr felvetett, hogy azon a területen nem lehet megrendezni. Erről készül egy szerződés, amikor ez aláírásra kerül, onnan lehet vállalni, hogy valóban lehet előfutamot indítani. Hogy az egyes részprogramok hogy bonyolódnak le, ez is okozhat fejtörést, de az alapprobléma, hogy a pálya, a tribün rendeződjön. Helyi vállalkozó adta az árajánlatot, a 2,5 millió Ft-ot, a teljes pálya rendbe hozása ebben az összegben benne van. 

Bugledich Attila: Azért is kérdeztem, hogy ezek a programok meglesznek, és mi a mi dolgunk. Ehhez csak egy elvi hozzájárulást kell adni? 

Anday Marietta: A hozzájárulás az egyik, a másik, hogy a tribünt valami módon rendbe kell tenni. A tribün rendbetételéhez kérem a segítséget. Ez a jövőre is szól. Minden egyéb, ami a rendezvényhez tartozik azt az alapítvány vállalja. Szponzoroktól, és személyektől, így, ahogy maguktól is. 

Ivánkovics Ottó: Köszönjük szépen a részletes bemutatót. Most elsősorban a május 15-16-i rendezvényre kell fókuszálnunk. Azt gondolom, az a programsorozat, amit Marietta összeállított, önmagáért beszél. Én is úgy látom, hogy ehhez a nagycenki önkormányzat mást nem is tehet, mit hogy teljes mellszélességgel mellé áll. Marietta nem csak összeállította a programot, hanem az anyagi feltételrendszert is meg fogja oldani. Az nagyon szomorú eset, hogy Geszti Péter személyes megbeszélést folytatott Hiller István kulturális miniszter úrral, szóbeli megállapodást kötöttek egymással a nagycenki esemény több millió Ft-os támogatására, engem arra kértek, hogy ezt írásban is kérjem tőle. A mai napig válaszra sem méltatta a levelet, én azt gondolom, hogy effajta támogatásra nem számíthatunk. De ettől függetlenül nagyon bízom benne, hogy az esemény megvalósul. Viszont abban segíthetünk, hogy az önkormányzat által megpályázható lehetőségeket kihasználjuk. Ha forrást tudunk biztosítani, akkor azt az esemény színvonalának emelésére lehessen fordítani. Két ilyen pályázati lehetőségről tudok. Az egyik egy fél millió Ft-os tétel, amiről döntenünk kell, a másik pedig a Fertő-táj Világörökség Egyesület, ahova komoly tagdíjat fizetünk éves szinten, fél millió Ft-ot, a tavalyi jól működő rendszer tudomásom szerint az idei évben is fog működni. Tehát, hogy a Világörökség Egyesület minden tag település felé lehetőséget biztosít rendezvény lebonyolítására vonatkozóan pályázat befogadására. Tavaly 150-170 ezer Ft-os sikerült nyernünk, az idei évben is kb. ekkor összegre lehet reménykedni. Kóbor Csaba vállalkozóval tárgyalunk, hogy ő milyen feltételekkel tudja a május 15-16-i hétvégére az erőforrásait rendelkezésre bocsátani. Ez alapján kellene benyújtani erre a falunapi lehetőségre a pályázatunkat, ami önrész nélküli. Ha és amennyiben nem nyer a pályázat, akkor semmiféle kiadásunk és elkötelezettségünk nincs. Viszont ha nyer, akkor utófinanszírozásos. Tehát akkor kell megtenni, hogy fél millió Ft-ot az önkormányzat megelőlegez. A Világörökség Egyesületnél nincs ez a megkötés. 

Bugledich Attila: Elnézést, közbe kell, hogy szóljak. Tudomásom szerint tavaly is és idén is a Nagycenk Fejlődéséért Egyesület tervezte azt, hogy pályázni fog erre a falunapi pályázatra, de mindegyik évben azért nem pályáztunk, mert nem lehet vállalkozóval megállapodni. Ez nem 500 ezer Ft készpénzt jelent, hanem 500 ezer Ft közvetített szolgáltatást. A pályázat feltételei alapján megvan a kiválasztott cég, akivel szerződni kell. Tehát Kóbor Csaba vagy bárki más nem jöhet ide. 

Ivánkovics Ottó: Módosult ez a kötött feltételrendszer pozitív irányba. 

Filátz Józsefné: Átolvastam a feltételrendszerét a pályázatnak, ebből valóban kitűnt, hogy sem rendezvénysátorra, sem hangosításra, egyébre nem lehet igénybe venni ezt a pályázati összeget, ellenben igénybe lehet venni magára a rendezvényszervező díjának kifizetésére, illetve műsorok, fellépő művészek tiszteletdíjának finanszírozására. Ebben az esetben ez a pályázati forrás igénybe vehető. Amennyiben a testület pozitívan bírálja el a kérdést akkor a pályázatot elkészítem, hiszen azt holnap este 18-óráig postára kell adni. 

Anday Marietta: Szeretném, ha a rendezvénye ott lehetne Nagycenk zászlaja,  esetlegesen a rendészek részére karszalag készülne. Hogy minden látogató tudja kihez fordulhat.

Barasits László: Nagyon furcsának tartom, hogy minden emlékévben kiadásra került egy emlékérme. Idén mindenki Széchenyiről beszél, ennek ellenére a Széchenyi évben nincs kiadva érme Széchenyiről

Anday Marietta: Próbáltam ez ügyben tárgyalni több bank képviselőjével, azonban sajnos ebben nem támogattak.

Bugledich Attila: Javaslom, hogy az önkormányzat támogassa, 450 ezer Ft-al a tribün faanyagának árát, illetve a felépítés költségét, amennyiben azt a Tulajdonosa az MGSZH nem támogatja.

Itt még esetleg megkérdezném, hogy amennyiben a fát az önkormányzat biztosítja, a munkadíjat ki fizeti?

A pályázat kapcsán pedig javaslom, hogy az 500 ezer Ft-os pályázatnak az áfa tartalma az Ikva Parti Mulatságokra elkülönített pénzből kerüljön kifizetésre.

Anday Marietta: Támogatóként Hirschler úr pozitívan állt az elképzelésekhez.

Bugledich Attila: Javaslom a támogatásokról, döntsön a testület. 

Ivánkovics Ottó: Az a kérdésem, hogy amennyiben az Önkormányzat 450 e Ft-ot biztosít tribün javításra, a rendezvényen túl lesz e valamilyen hozadéka ebből. Mi lesz akkor, ha nem Thomka úr a vezető?

Thomka Iván: Nem tudhatom mi lesz. Javaslok egy megállapodást kötni az MGSZH-val.

Ivánkovics Ottó: Aki támogatja, hogy a Falunapra benyújtandó pályázati lehetőség kihasználását és támogatja, hogy az 500 ezer Ft-os költséget az önkormányzat előlegezze meg  a falunap pályázat tekintetében, kérem kézfeltartással jelezze.

Döntéshozatal: 6 igen szavazattal, ellenszavazat nélkül, 1 tartózkodás mellett

23/2010. (II.25.) Kt. határozat

Nagycenk Nagyközség Önkormányzatának Képviselő-testülete akként határoz, hogy az utófinanszírozású Falunap pályázatot be kívánja nyújtani. A pályázat elkészítésével megbízza Filátz Józsefné jegyzőt. Továbbá a pályázat pozitív elbírálása esetén a megelőlegezi az 500 ezer Ft-ot a műsor megvalósítására. 

Határidő: folyamatos

Felelős: Ivánkovics Ottó polgármester

Ivánkovics Ottó: Aki elfogadja, hogy az önkormányzat biztosítsa a tribün javítására a 450 ezer Ft-ot, valamint a fővédnöki címet elfogadja, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

24/2010. (II.25.) Kt. határozat

Nagycenk Nagyközség Önkormányzatának Képviselő-testülete a lovas pálya tribün javítására 450 ezer Ft-ot biztosít a 2010. évi költségvetésének terhére. Elfogadja továbbá a Nemzeti Vágta előfutam rendezvény esetében a fővédnökségre vonatkozó felkérést - a fővédnöki címet.

Határidő: folyamatos

Felelős: Ivánkovics Ottó polgármester

2. Köztér megújítási Nívódíj 2010 pályázat
Ivánkovics Ottó: Még egy pályázat tekintetében lenne szükséges döntést hoznia a Képviselő-testületnek. Ez nem kizárólag a pályázat benyújtásáról, hanem annak minimális költségigényének biztosításáról is szól. A Köztér megújítási Nívódíj 2010 pályázat vonatkozásában tabló készítésére kellene még 30 ezer Ft-ot biztosítani az önkormányzatnak, valamint megelőlegezni a nevezési díjat. Az előterjesztést a Képviselő Urak megkapták. Magam részéről javaslom a II. határozati javaslat elfogadását, kérem kézfeltartással jelezze. 

Döntéshozatal: 7 igen szavazattal, ellenszavazat és tartózkodás nélkül

25/2010. (II.25.) Kt. határozat

Nagycenk Nagyközség Önkormányzatának Képviselő-testülete akként határoz, hogy maximum 30 ezer forinttal és a pályázati nevezési díj megelőlegezésével támogatja a 304/8 hrsz-ú, önkormányzati tulajdonban lévő közterület – Játszótér – megépítésének, fejlesztésének kapcsán a Köztér megújítási Nívódíj 2010. elnevezésű pályázaton való indulást.

Határidő: 2010. február 15.

Felelős: Ivánkovics Ottó polgármester

Bugledich Attila képviselő távozott. Jelen lévő képviselők száma 6 fő.

3. Szent Imre utcai csapadékvíz-elvezetés, aszfaltozás munkálatainak és aktuális

kérdéseinek átbeszélése

Ivánkovics Ottó polgármester ismertette a Szent Imre utca lakói által visszaküldött szándéknyilatkozatok alapján a lakók véleményét a fejlesztés vonatkozásában. 

A 27 tulajdonos által visszaküldött szándéknyilatkozatban a lehetőségként felkínált 4 variáció közül az alábbiak szerint döntöttek a lakók:

1. változat:


13 család támogatta

2. változat: 


 2 család támogatta

3. változat: 


 3 család támogatta

4. változat: 


9 család támogatta

Tehát a lakók többsége a nyílt árkos fejlesztés megvalósulását támogatta, valamint minden páratlan oldali lakos egyénileg döntse el, hogy lecsövezett (zárt) árokrészt kíván-e kiépíttetni a háza előtt, saját költségén. 

Bugledich Attila képviselő visszaérkezett. Jelen lévő képviselő száma 7 fő.

Horváth Rezső: Javaslom a Képviselő Uraknak, hogy fontolják meg ezt a döntést. A lakosságnak nem lesz jó a nyílt árok megépítése. Nagyon keskeny az utca veszélyt fog ez jelenteni. Hosszú távon nem ez lesz a jó megoldás.

Ivánkovics Ottó: Ebben teljesen igaza van a Képviselő Úrnak, azonban a többség mégis ezen fejlesztés elfogadása mellett döntött. Volt lakossági fórum a kérdésben, óvatosságból annak  eredménye miatt írásban is kértük a nyilatkozatukat.  Nagy körültekintéssel igyekeztünk eljárni.  Javaslom, fogadjuk el a lakók akaratát, miszerint nyílt árkos fejlesztés valósuljon meg. Aki egyetért azzal, hogy tudomásul vesszük a Szent Imre utcában lakók  véleményét, kérem kézfeltartással jelezze.

Döntéshozatal: 5 igen szavazattal, 1 nem szavazattal, 1 tartózkodás mellett

26/2010. (II.25.) Kt. határozat

Nagycenk Nagyközség Önkormányzatának Képviselő-testülete tudomásul veszi a Szent Imre utca lakinak véleményét és a nyílt árkos fejlesztés megvalósulását támogatja, valamint minden páratlan oldali lakos egyénileg döntse el, hogy lecsövezett (zárt) árokrészt kíván-e kiépíttetni a háza előtt, saját költségén. 

Határidő: azonnal

Felelős: Ivánkovics Ottó polgármester

4. Cafeteria

Filátz Józsefné: Ismételten szeretném kérni a Képviselő Urakat, hogy térjünk vissza a Cafeteria vonatkozásában egy kérdéskörre. És kérem, hogy döntésükkel segítsenek azt megoldani.

Ahogy arról már Önöket egy korábbi testületi ülésen tájékoztattam a köztisztviselők jogállásáról szóló 1992. évi XXIII. törvény (a továbbiakban: Ktv.) 49/F. §–a, valamint a végrehajtására kiadott 305/2009.(XII.23) Kormányrendelet és a 14/2009(XII.29.) ÖM utasítás, továbbá a személyi jövedelemadóról szóló 1995. évi CXVII. törvény (a továbbiakban: Szja. tv.) alapján megváltoztak a köztisztviselők részére nyújtható támogatások feltételei. Önök döntést hoztak arról, hogy milyen feltételek mellett nyújtsáj a dolgozók részére a támogatást, és milyen szorzó alkalmazása mellett. Azonban a keretösszeg meghatározásán belül, melyről a jogszabály akként rendelkezik, hogy a keretösszeg a részmunkaidőben foglalkoztatott köztisztviselőnek is jár, nem született döntés egy nagyon fontos kérdésben. Erről az irányadó jogszabályok sem rendelkeznek konkrétan. 

A Hivatalban két részmunkaidős Kolléga is dolgozik. Az irányadó jogszabályok úgy rendelkeznek, hogy a keretösszeget részükre is biztosítani kell. Egy EU irányelv azt mondja, hogy az arányosítás elvét alkalmazva, elkerülve a diszkriminálást, kell részükre is ezt biztosítani.

Barasits László: Ez miért kérdés? Korábban hogy került ez kifizetésre? 

Filátz Józsefné: Azért kérdés, mert ugyan a jelenleg érvényben lévő közszolgálati szabályzat azt rögzíti, hogy arányosítva kerüljön kifizetésre, de a jogszabályok változtak. Megkerestem több környező települést is, de nem igazán kerültek hasonló helyzetbe. Sajátságos mindkét részmunkaidősünk helyzete. Egyik részmunkaidős kolléga 4 órában köztisztviselő, a Polgármesteri Hivatalban, négy órában közalkalmazott, az Önkormányzat által fenntartott Iskolában. A másik köztisztviselőnk heti két napon dolgozik, heti 16 órában. Több társhatóságot is megkerestem a témában, így Közszolgálati forródrótot, az Államigazgatási Hivatal Humánpolitikai Osztályát és az APEH ügyfélszolgáltai Osztályán dolgozó jogász kollégákat is.  Azt az állásfoglalást kaptam, hogy erről belső szabályzatban kell döntenünk. Én úgy tartottam helyesnek, hogy minderről a Képviselő Urakat tájékoztassam, hiszen a kérdés költségvetést is érintő kérdésfeltevés.

Barasits László: A többi dolgozóra nézve sem járunk el korrekt módon, ha nem arányosítva történik a kifizetés. 

Ivánkovics Ottó: Aki egyetért azzal, hogy a cafeteria vonatkozásában az arányosítás elve érvényesüljön, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

27/2010. (II.25.) Kt. határozat

Nagycenk Nagyközség Önkormányzatának Képviselő-testülete akként határoz, hogy a cafeteria rendszer vonatkozásában továbbra is érvényesüljön az arányosítás elve. A részmunkadidőben dolgozó Köztisztviselők részére - a Cafeteria teljes keretösszege -  a munkában töltött idejükkel arányban kerüljön kifizetésre.

Határidő: folyamatos

Felelős: Ivánkovics Ottó polgármester

             Filátz Józsefné jegyző

5. Dirty Dance Sopron Egyesület kérelme

Ivánkovics Ottó: A Dirty Dance Sopron Egyesület elnöke, Horváth Zoltán anyagi támogatás iránti kérelemmel fordult az önkormányzathoz. Aki egyetért azzal, hogy anyagi támogatást nem tud nyújtani az önkormányzat, viszont február 21-én fél 12-től 14 óráig a Tornacsarnok használatot ingyen biztosítja az egyesület részére, kérem kézfeltartással jelezze.

Döntéshozatal: 7 igen szavazattal, ellenszavazat és tartózkodás nélkül

28/2010. (II.25.) Kt. határozat

Nagycenk Nagyközség Önkormányzatának Képviselő-testülete akként határoz, hogy anyagi támogatás nem tud nyújtani a Dirty Dance Sopron Egyesület részére, viszont 2010. február 21-én fél 12-től 14 óráig a Tornacsarnok használatot 100 % kedvezménnyel biztosítja. 

Határidő: folyamatos

Felelős: Ivánkovics Ottó polgármester

Egyebek:

Ivánkovics Ottó: Elfogytak a Községről készíttetett leporellók, kérem, hogy a Képviselő-testület támogassa 10 ezer db (7 ezer magyar, 2 ezer német, 1 ezer angol nyelvű) leporello megrendelését.

Bugledich Attila: Természetesen ezt meg kell rendelni amennyiben elfogyott, erre van biztosított keret a költségvetésben.

Ivánkovics Ottó: Ismét érkezett egy meghívó az EU Charta részéről.

Bugledich Attila: Igen egy meghívást kaptunk. Az utazási lehetőséget ismét a közösségért tevékenykedő civil szervezetek tagjai részére lehetne ajánlani, hogy a küldöttek részt vehessenek.

Ivánkovics Ottó: Kérek minden képviselőt tegyen javaslatot a küldöttek személyére.

Köszönöm szépen, a testületi ülést bezárom. 

Jegyzőkönyv lezárva.

Kmf.


Filátz Józsefné
Ivánkovics Ottó


jegyző
polgármester

Készült: 2010. február 25-i Képviselő-testületi ülésen.


